У Вікіпедыі ёсць артыкулы пра іншых асоб з прозвішчам Юрчанка.

**Уладзімір Юрчанка** (нар. 26 студзеня 1989, Магілёў) — беларускі футбаліст, нападнік.

Клубная кар’ера
---------------

### Раннія гады

Выхаванец магілёўскага футбола, у 2006 годзе быў запрошаны ў мінскае «Дынама». На наступны год замацаваўся ў аснове мінчан, а ў 2008 годзе перайшоў у падмаскоўны «Сатурн». За два гады правёў за «Сатурн» шэсць матчаў, забіў адзін гол і не здолеў стаць іграком асновы.

### 2010

Сезон 2010 правёў у арэндзе ў магілёўскім «Дняпры». Быў трывалым іграком асновы, у чэмпіянаце забіў 9 галоў. Дапамог магілёўскаму клубу дайсці да раўнда плэй-оф Лігі Еўропы, забіў 6 галоў. У канцы 2010 года вярнуўся ў «Сатурн», але той неўзабаве спыніў сваё існаванне, і Юрчанка ў якасці свабоднага агента вымушаны быў шукаць новы клуб.

### 2011

У сакавіку 2011 года афіцыйна стаў іграком салігорскага «Шахцёра». Аднак за салігорскі клуб паспеў згуляць усяго месяц, пасля чаго атрымаў цяжкую траўму ў трэніровачным матчы за моладзевую зборную і выбыў да канца сезона. У лютым 2012 года кантракт з «Шахцёрам» спыніўся, і яго было вырашана не падаўжаць.

### 2012

У сакавіку 2012 года, аднак, Юрчанка падпісаў новы кантракт з салігорцамі і амаль адразу адправіўся ў арэнду ў жодзінскае «Тарпеда-БелАЗ» для ігравой практыкі. Але замацавацца ў жодзінскім клубе Юрчанку не атрымалася. Улетку 2012 года ён пакінуў «Тарпеда-БелАЗ» і перайшоў у арэнду ў «Дняпро» (які на той момант гуляў у Першай лізе) да канца сезона.

У магілёўскім клубе Юрчанка адразу пачаў забіваць. У другім сваім матчы за «Дняпро» ён дапамог разграміць «Віцебск» (6:0), забіўшы 3 галы і зрабіўшы 2 галявыя перадачы. Усяго ў 12 матчах забіў 10 галоў, а каманда выйшла ў Вышэйшую лігу з першага месца.

### 2013

Па заканчэнні арэнды Юрчанка вярнуўся ў «Шахцёр», дзе павінна была вызначыцца яго далейшая кар’ера. Кіраўніцтва клуба хацела пакінуць Юрчанку ў «Шахцёры», але сам Уладзімір хацеў у Магілёў. У выніку, кіраўніцтва клуба пайшло насустрач іграку, і ў студзені 2013 года Юрчанка быў аддадзены ў чарговую арэнду ў «Дняпро» на паўгады.

У складзе «Дняпра» спачатку выступаў у аснове на пазіцыі правага нападніка. Але не мог праявіць сябе належным чынам, забіў усяго адзін гол (4 мая 2013 прынёс перамогу над БАТЭ з лікам 2:1). Па заканчэнні арэнды ўлетку 2013 года спрабаваў працаўладкавацца за мяжой, але ў выніку зноў адправіўся ў Магілёў да канца сезона 2013. Але месца ў аснове ўжо не меў і толькі зрэдку выхадзіў на замены.

### 2014

Па заканчэнні тэрміну арэнды ў канцы 2013 года вярнуўся ў «Шахцёр». Новы галоўны трэнер салігорскай каманды Сяргей Бароўскі вырашыў даць Юрчанку шанец застацца ў камандзе. Юрчанка праходзіў з «Шахцёрам» перадсезонную падрыхтоўку і ў выніку распачаў сезон 2014 у стане гарнякоў.

У «Шахцёры» гуляў пераважна за дубліруючы склад, за асноўную каманду згуляў толькі ў чатырох матчах, выніковымі дзеяннямі не адзначаўся. У чэрвені 2014 года быў выстаўлены салігорскім клубам на трансфер.

У ліпені 2014 года стала вядома, што Юрчанка асуджаны на чатыры месяцы за ўхіленне ад адбывання пакарання. Пасля выхаду з турмы і заканчэння кантракта з салігорскім клубам стаў падтрымліваць форму ў складзе брэсцкага «Дынама».

### 2015

Са студзеня 2015 года рэгулярна трэніраваўся з дынамаўцамі і нарэшце 13 лютага 2015 падпісаў кантракт з брэсцкім клубам. Пачатак сезона 2015 прапусціў з-за траўмы, а з чэрвеня пачаў з’яўляцца на полі, пераважна выходзячы на замену.

### 2016

У лютым 2016 года падпісаў кантракт з «Дняпром». У сезоне 2016 забіў 5 галоў у 25 матчах Першай лігі і другі раз дапамог магіляўчанам вярнуцца ў эліту.

### 2017

Па заканчэнні тэрміну кантракта ў студзені 2017 года пакінуў «Дняпро», аднак пазней зноў стаў трэніравацца з камандай і ў лютым падпісаў новы кантракт. У першым жа сваім матчы 8 красавіка супраць «Віцебска» забіў гол, які стаў для нападніка першым у Вышэйшай лізе з 2013 года. Месца ў аснове, аднак, не меў, звычайна толькі з’яўляючыся на замену ў канцы сустрэчы. У ліпені 2017 года пакінуў магілёўскі клуб.

З верасня 2017 года да канца сезона выступаў у Першай лізе за «Оршу».

### 2018

У першай палове 2018 года заставаўся без каманды, а ў жніўні далучыўся да клуба Другой лігі «Горкі», за які да канца года згуляў у двух матчах.

Міжнародная кар’ера
-------------------

Выступаў за моладзевую зборную Беларусі. Удзельнічаў у моладзевым чэмпіянаце Еўропы 2009. 12 кастрычніка 2010 года ў адказным матчы супраць зборнай Італіі за выхад у фінальную частку чэмпіяната Еўропы 2011 ужо на пятай хвіліне аформіў дубль, што дазволіла беларускай зборнай трапіць на фінальны турнір. Сам Юрчанка, аднак, атрымаў цяжкую траўму незадоўга да старту чэмпіянату і не змог прыняць у ім удзел.

У 2012 годзе выступаў за алімпійскую зборную Беларусі на турніры ў Тулоне, але не трапіў на Алімпіяду 2012 у Лондан.

Цікавыя факты
-------------

Традыцыйна Юрчанка адзначаў забітыя галы кульбітамі праз сябе.

Дасягненні
----------

* Беларусь 02Сярэбраны прызёр Срэбраны прызёр чэмпіянату Беларусі (2): 2006, 2011
* Беларусь 03Бронзавы прызёр Бронзавы прызёр чэмпіянату Беларусі: 2014
* Беларусь Пераможца Першай лігі чэмпіянату Беларусі: 2012
* Беларусь Уладальнік Кубка Беларусі: 2014

Крыніцы
-------

1. ↑  Vladimir Yurchenko // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Владимир Юрченко остается в "Днепре" (руск.). *football.by* (7 жніўня 2013). Праверана 18 красавіка 2024.
3. ↑  «Шахтер» выставил Юрченко на трансфер (руск.). *by.tribuna.com*.
4. ↑  Владимир Юрченко осужден на 4 месяца за уклонение от отбывания наказания (руск.). *by.tribuna.com*.
5. ↑  «Турма пайшла мне на карысць». Уладзімір Юрчанка – пра арыштанцкія прыгоды  (бел.). *by.tribuna.com*.
6. ↑  Владимир Юрченко и Андрей Цеван заключили контракты с брестским "Динамо" (руск.). *football.by* (13 лютага 2015). Праверана 18 красавіка 2024.
7. ↑  Владимир Юрченко подписал контракт с "Днепром" (руск.). *football.by* (12 лютага 2016). Праверана 18 красавіка 2024.
8. ↑  Сийака, Юрченко, Гаврюшко, Марков и Образов покинули "Днепр" (руск.). *football.by* (3 студзеня 2017). Праверана 18 красавіка 2024.
9. ↑  Владимир Юрченко продлил трудовые отношения с "Днепром" (руск.). *football.by* (27 лютага 2017). Праверана 18 красавіка 2024.
10. ↑  "Днепр" расстался с Юрченко и Сазанковым (руск.). *football.by* (12 ліпеня 2017). Праверана 18 красавіка 2024.

|  |  |
| --- | --- |
| ⚙️   Тэматычныя сайты | by.tribuna.com · FBref.com · FootballDatabase.eu · FootballFacts.ru · Soccerway · teams.by · Transfermarkt (ігрок) · Прэсбол · УЕФА |

| ⛭Маладзёжная зборная Беларусі — Маладзёжны чэмпіянат Еўропы 2009 |
| --- |
| Сцяг Беларусі | 
* 1 Часноўскі (б)
* 2 Асіповіч
* 3 Мартыновіч
* 4 Шытаў
* 5 Бардачоў
* 6 Балановіч
* 7 Крывец
* 8 Валадзько
* 9 Ковель
* 10 Камароўскі
* 11 Афанасьеў (к)
* 12 Гамялько (б)
* 13 Сачыўка
* 14 Пуціла
* 15 Кісляк
* 16 Вераціла
* 17 Гігевіч
* 18 Верхаўцоў
* 19 Янушкевіч
* 20 Юрчанка
* 21 Сівакоў
* 22 Кавалеўскі (б)
* 23 Чухлей
* трэнер: Юрый Курненін

 |